title: Rozhodnutie vysokého predstaviteľa Únie pre zahraničné veci a bezpečnostnú politiku z  23. marca 2011 , ktorým sa ustanovujú pravidlá uplatniteľné na národných expertov vyslaných do Európskej služby pre vonkajšiu činnosť

text:
               14.1.2012

               SK

               Úradný vestník Európskej únie

               C 12/8

         Rozhodnutie vysokého predstaviteľa Únie pre zahraničné veci a bezpečnostnú politiku
   z 23. marca 2011,
   ktorým sa ustanovujú pravidlá uplatniteľné na národných expertov vyslaných do Európskej služby pre vonkajšiu činnosť
   2012/C 12/04
   VYSOKÝ PREDSTAVITEĽ,
   so zreteľom na rozhodnutie Rady z 26. júla 2010 o organizácii a fungovaní Európskej služby pre vonkajšiu činnosť (2010/427/EÚ), a najmä jeho článok 6. ods. 3,
   keďže:

               (1)

               Podľa článku 6 ods. 3 rozhodnutia Rady o organizácii a fungovaní Európskej služby pre vonkajšiu činnosť (1) (ďalej „ESVČ“ a „rozhodnutie Rady“) môže ESVČ v prípade potreby v osobitných prípadoch využiť obmedzený počet špecializovaných vyslaných národných expertov.

               (2)

               Vysoký predstaviteľ, tiež podľa článku 6 ods. 3, prijíma pravidlá, ktoré sú rovnocenné s pravidlami ustanovenými v rozhodnutí Rady 2003/479/ES zo 16. júna 2003 (zrušené a nahradené rozhodnutím Rady 2007/829 z 5. decembra 2007 (2)) o pravidlách pridelenia národných expertov a vojenského personálu na Generálny sekretariát Rady, podľa ktorých sa vyslaní národní experti dávajú k dispozícii ESVČ na účely poskytovania špecializovanej expertízy.

               (3)

               Vyslaní národní experti (VNE) by mali ESVČ umožniť, aby zúžitkovala ich vysokú úroveň vedomostí a odborných skúseností najmä v oblastiach, v ktorých takéto odborné znalosti nie sú bežne dostupné.

               (4)

               Vyslanie národných expertov do ESVČ by malo podporiť výmenu odborných skúseností a odborných vedomostí v oblasti európskych politík.

               (5)

               VNE by mali pochádzať z verejnej správy členských štátov alebo z medzinárodných organizácií.

               (6)

               Práva a povinnosti VNE a vyslaného vojenského personálu ustanovené v tomto rozhodnutí by mali zabezpečiť, aby tieto osoby svoje úlohy vykonávali výlučne v súlade so záujmami ESVČ.

               (7)

               Týmto rozhodnutím by sa mali ustanoviť všetky podmienky zamestnávania VNE.

               (8)

               Mali by sa vypracovať osobitné ustanovenia pre vojenský personál vyslaný do ESVČ s cieľom vybudovať Vojenský štáb Európskej únie.

               (9)

               Mali by sa vypracovať osobitné ustanovenia pre VNE vyslaných do delegácií Únie. V rámci možností by sa malo zabraňovať nerovnakému zaobchádzaniu s VNE z rôznych inštitúcií (najmä z Európskej komisie a ESVČ) v delegáciách Únie,

         PRIJALA TOTO ROZHODNUTIE:
   KAPITOLA I

      VŠEOBECNÉ USTANOVENIA

   Článok 1
   Rozsah pôsobnosti
   1.   Tieto pravidlá sa vzťahujú na vyslaných národných expertov (VNE), ktorí boli vyslaní do Európskej služby pre vonkajšiu činnosť (ESVČ) verejnými správami členských štátov. Rovnako sa vzťahujú na expertov vyslaných z medzinárodných organizácií.
   2.   Osoby, na ktoré sa toto rozhodnutie vzťahuje, zostávajú počas svojho vyslania zamestnancami svojho zamestnávateľa, ktorý im aj naďalej vypláca mzdu.
   3.   ESVČ vykonáva nábor VNE podľa potrieb a zohľadňuje pri tom možnosti rozpočtu. Oddelenie ľudských zdrojov vytvorí pre takýto nábor mechanizmy.
   4.   VNE musia byť štátnymi príslušníkmi niektorého z členských štátov.
   5.   Členské štáty a ESVČ spolupracujú na zabezpečení toho, aby nábor národných expertov na vyslanie do ESVČ v čo najväčšej možnej miere vychádzal zo zásluh, pričom sa má zároveň zabezpečiť primeraná geografická a rodová vyváženosť a najmä zmysluplná prítomnosť štátnych príslušníkov všetkých členských štátov.
   6.   Vyslanie sa vykonáva výmenou listov medzi generálnym riaditeľom pre administratívu a stálym zastúpením dotknutého členského štátu, prípadne medzinárodnou organizáciou. Pri výmene listov sa uvedie miesto vyslania. Jedno vyhotovenie pravidiel, ktoré sa vzťahujú na národného experta vyslaného do ESVČ, sa pripojí k výmene listov.
   Článok 2
   Doba vyslania
   1.   Doba vyslania nesmie byť kratšia ako šesť mesiacov a nesmie prekročiť dva roky, pričom sa môže postupne predlžovať až na celkovú dobu nepresahujúcu štyri roky. Vo výnimočných prípadoch, na žiadosť príslušného generálneho riaditeľa alebo pracovníka v rovnocennej funkcii, a ak je to v záujme inštitúcie, môže oddelenie ľudských zdrojov povoliť jedno alebo viac predĺžení vyslania na maximálne dva roky po skončení štvorročného obdobia.
   2.   Odchylne od odseku 1 doba vyslania VNE môže byť kratšia ako šesť mesiacov v prípade účasti na prípravách operácií krízového riadenia alebo v prípade skúmania ich spustenia.
   3.   Predpokladaná doba vyslania sa stanoví pri výmene listov ustanovenej v článku 1 ods. 6. Rovnaký postup sa uplatňuje v prípade predĺženia vyslania.
   4.   VNE, ktorý už do ESVČ vyslaný bol, môže byť opätovne vyslaný za týchto podmienok:

               a)

               VNE naďalej spĺňa podmienky na vyslanie; a

               b)

               medzi ukončením predošlého vyslania a ďalším vyslaním uplynulo najmenej šesť rokov; ak na konci prvého vyslania VNE bolo vyslanie predĺžené, šesťročná doba začne plynúť odo dňa ukončenia tohto predĺženia.

         Toto ustanovenie nebráni ESVČ, aby akceptovala vyslanie VNE, ktorého prvé vyslanie trvalo menej než šesť rokov, menej ako šesť rokov po skončení jeho prvého vyslania, ale v tomto prípade nové vyslanie nesmie presiahnuť zvyšný čas v rámci šesťročného obdobia.
   Článok 3
   Miesto vyslania
   1.   VNE sa vysiela na ústrednú správu ESVČ v Bruseli alebo do delegácie Únie.
   2.   Miesto vyslania sa môže v priebehu vyslania zmeniť prostredníctvom ďalšej výmeny listov uvedenej v článku 1 ods. 6, ak sa možnosť zmeny miesta nepredpokladala v pôvodnej výmene listov. Verejnej správe, ktorá VNE vysiela, sa poskytujú informácie o akejkoľvek zmene miesta vyslania.
   Článok 4
   Úlohy
   1.   VNE pomáha personálu ESVČ a vykonáva pridelené úlohy. Úlohy, ktoré má vykonávať, sa stanovujú na základe vzájomnej dohody medzi ESVČ a verejnou správou, ktorá ho vysiela, pričom sa prihliada na potreby ESVČ a odbornosť VNE.
   2.   VNE sa v súlade s ods. 8 môže zúčastňovať na misiách a zasadnutiach len:

               a)

               v sprievode pracovníka ESVČ
               alebo

               b)

               individuálne len ako pozorovateľ alebo výlučne na informačné účely.

         Pokiaľ VNE nedostal mandát podľa odseku 8, nesmie ESVČ zastupovať pri uzatváraní finančných alebo iných záväzkov, ani v jej mene rokovať.
   Obmedzenia v tomto odseku neplatia pre národných expertov vyslaných na útvar pre plánovanie a vedenie civilných operácií, na riaditeľstvo pre krízové riadenie a plánovanie a na Situačné centrum Európskej únie.
   3.   ESVČ, prostredníctvom pracovníka, ktorý je vyslanému národnému expertovi nadriadený, nesie výlučnú zodpovednosť za schválenie výsledkov úloh, ktoré VNE vykonáva.
   4.   ESVČ, zamestnávateľ VNE a VNE vynaložia všetko úsilie na to, aby sa vyhli akémukoľvek konfliktu záujmov súvisiacemu s povinnosťami VNE počas jeho vyslania alebo vzniknutiu takéhoto konfliktu. Na tento účel oddelenie ľudských zdrojov včas VNE a jeho zamestnávateľa informuje o predpokladaných úlohách a požiada každého z nich o písomné potvrdenie, že im nie sú známe žiadne dôvody, pre ktoré by VNE nemal byť zaradený na vykonávanie uvedených úloh najmä vzhľadom na predchádzajúce pracovné skúsenosti.
   5.   Od VNE sa najmä požaduje, aby ohlásil akýkoľvek možný konflikt medzi svojimi rodinnými pomermi (najmä pracovnou činnosťou blízkych rodinných príslušníkov alebo akýmikoľvek dôležitými vlastnými finančnými záujmami alebo finančnými záujmami blízkych rodinných príslušníkov) a navrhovanými úlohami počas jeho vyslania. Zamestnávateľ a VNE sa zaväzujú oznámiť nadriadenému vyslaného národného experta a oddeleniu ľudských zdrojov všetky zmeny pomerov počas vyslania, ktoré by mohli spôsobiť takýto konflikt.
   6.   Pokiaľ nadriadený vyslaného národného experta predpokladá, že si povaha úloh zverených VNE vyžaduje osobitné bezpečnostné opatrenia, ešte pred vyslaním VNE sa vykoná bezpečnostná previerka.
   7.   V prípade nesplnenia ustanovení odsekov 2, 4 a 5 je ESVČ oprávnená ukončiť vyslanie VNE za podmienok uvedených v článku 9 ods. 2 písm. c).
   8.   Odchylne od odseku 1 a prvého pododseku odseku 2 môže generálny riaditeľ alebo pracovník v rovnocennej funkcii na útvare, do ktorého je VNE vyslaný, z poverenia vysokého predstaviteľa a na návrh nadriadeného pracovníka VNE, ak neexistuje žiadny konflikt záujmov, poveriť VNE osobitnými úlohami a povinnosťami a poveriť ho vykonávaním jednej či viacerých osobitných úloh alebo uskutočňovaním osobitných stretnutí.
   Článok 5
   Práva a povinnosti
   1.   Počas doby vyslania:

               a)

               VNE svoje úlohy vykonáva objektívne a nestranne a koná výlučne v súlade so záujmami ESVČ;

               b)

               VNE sa zdržiava akéhokoľvek konania a najmä verejného vyjadrovania názorov, ktoré môžu znevažovať jeho funkciu v ESVČ;

               c)

               každý VNE, od ktorého sa v rámci výkonu úloh očakáva, že má prijímať rozhodnutia týkajúce sa riešenia alebo vyriešenia záležitosti, v ktorej má osobný záujem, ktorý by mohol ovplyvniť jeho nezávislosť, je povinný o tom informovať svojho nadriadeného;

               d)

               VNE nezverejní alebo nenechá zverejniť, sám alebo spoločne s inými osobami, žiadny text, ktorý sa týka činnosti Európskej únie, bez povolenia svojho nadriadeného. Toto povolenie možno zamietnuť len v prípade, ak je pravdepodobné, že by predpokladané uverejnenie mohlo ohroziť záujmy Európskej únie;

               e)

               všetky práva súvisiace s akoukoľvek prácou, ktorú VNE vykoná pri výkone svojich povinností, sú vlastníctvom ESVČ;

               f)

               VNE je povinný zdržiavať sa v mieste vyslania alebo v takej vzdialenosti od neho, ktorá mu nebude brániť, aby riadne plnil svoje úlohy;

               g)

               VNE pomáha a radí nadriadenej osobe, ku ktorej bol pridelený, pričom sa jej zodpovedá za vykonávanie zverených úloh;

               h)

               pri vykonávaní svojich úloh VNE neprijíma od svojho zamestnávateľa alebo národnej vlády žiadne pokyny. Takisto sa zdržiava akejkoľvek činnosti pre svojho zamestnávateľa, vládu alebo akúkoľvek inú osobu, súkromnú spoločnosť alebo verejný orgán.

         2.   Počas trvania vyslania, ako aj po jeho skončení, VNE zachováva mlčanlivosť o skutočnostiach a informáciách, o ktorých sa dozvedel v priebehu vykonávania svojich úloh alebo ktoré s týmto vykonávaním súvisia. VNE nezverejní v akejkoľvek podobe na to nepovolaným osobám dokument alebo informácie, ktoré predtým neboli zverejnené zákonným spôsobom, ani ich nepoužije na získanie osobných výhod.
   3.   Po skončení vyslania je VNE pri vykonávaní nových pridelených úloh a pri prijímaní určitých postov alebo výhod naďalej viazaný povinnosťou konať bezúhonne a zachovávať mlčanlivosť.
   4.   VNE podlieha bezpečnostným pravidlám platným v ESVČ.
   5.   Nedodržanie ustanovení odsekov 1, 2 a 4 počas doby vyslania oprávňuje ESVČ vyslanie VNE ukončiť za podmienok uvedených v článku 9 ods. 2 písm. c).
   Článok 6
   Úroveň, odborné skúsenosti a jazykové znalosti
   1.   Aby VNE mohol byť vyslaný do ESVČ, musí spĺňať podmienku aspoň trojročnej praxe na plný pracovný úväzok v oblasti administratívnej, vedeckej, technickej, poradenskej či dozornej činnosti, ktoré zodpovedajú úlohám vo funkčných skupinách AD alebo AST, ako ich vymedzuje Služobný poriadok úradníkov Európskej únie a podmienky zamestnávania ostatných zamestnancov Únie (3).
   2.   VNE musí na vykonávanie zverených úloh dôkladne ovládať jeden z jazykov Európskej únie a mať dostatočné znalosti z druhého jazyka.
   Článok 7
   Výberové konanie
   1.   VNE sa vyberajú prostredníctvom otvoreného a transparentného výberového konania, jeho podobu v praxi určí oddelenie ľudských zdrojov.
   Vo výnimočných, riadne odôvodnených prípadoch, ak je to v záujme ESVČ, je možné vybrať VNE bez takéhoto konania. Takúto výnimku musí povoliť generálny riaditeľ pre administratívu.
   2.   Skôr, ako sa vyslanie uskutoční, musí nadriadený pracovník zabezpečiť, aby boli k dispozícii dostatočné rozpočtové prostriedky.
   3.   Prihlášky zasiela príslušné stále zastúpenie na oddelenie ľudských zdrojov.
   Článok 8
   Prerušenie vyslania
   1.   Oddelenie ľudských zdrojov môže za podmienok, ktoré si stanoví, povoliť prerušenie vyslania. Počas trvania prerušenia:

               a)

               sa nevyplácajú príspevky uvedené v článkoch 16 a 17;

               b)

               výdavky uvedené v článkoch 19 a 20 sa preplácajú len ak sa vyslanie prerušilo na žiadosť ESVČ.

         2.   Oddelenie ľudských zdrojov o tom informuje zamestnávateľa VNE.
   Článok 9
   Ukončenie doby vyslania
   1.   V súlade s odsekom 2 sa vyslanie môže ukončiť na žiadosť ESVČ (po dohode oddelenia ľudských zdrojov a príslušného generálneho riaditeľa alebo pracovníka v rovnocennej funkcii) alebo zamestnávateľa VNE s trojmesačnou výpovednou lehotou. Takisto sa môže ukončiť na žiadosť VNE s trojmesačnou výpovednou lehotou a po dohode oddelenia ľudských zdrojov a príslušného generálneho riaditeľa alebo pracovníka v rovnocennej funkcii.
   2.   Za určitých výnimočných okolností sa vyslanie môže ukončiť bez výpovednej lehoty:

               a)

               zo strany zamestnávateľa VNE, ak si to vyžadujú nevyhnutné záujmy zamestnávateľa;

               b)

               po dohode oddelenia ľudských zdrojov a príslušného generálneho riaditeľa alebo pracovníka v rovnocennej funkcii a zamestnávateľa, ak obidve strany o to požiadal VNE v prípade, ak si to vyžadujú dôležité osobné alebo pracovné záujmy VNE; alebo

               c)

               zo strany ESVČ (po dohode oddelenia ľudských zdrojov a príslušného generálneho riaditeľa alebo pracovníka v rovnocennej funkcii) ak VNE neplní svoje povinnosti podľa týchto pravidiel. Vyslanému národnému expertovi sa predtým umožní vyjadriť sa na svoju obhajobu.

         3.   Oddelenie ľudských zdrojov v prípade ukončenia vyslania podľa odseku 2 písm. c) o tejto skutočnosti bezodkladne informuje zamestnávateľa VNE.
   KAPITOLA II

      PRACOVNÉ PODMIENKY

   Článok 10
   Sociálne zabezpečenie
   1.   Pred tým, ako začne plynúť doba vyslania, zamestnávateľ národného experta, ktorý sa má vyslať do ESVČ, preukáže, že počas celej doby vyslania bude VNE podliehať právnym predpisom sociálneho zabezpečenia, ktoré sa uplatňujú vo verejnej správe alebo medzinárodnej organizácii, ktorá ho zamestnáva, a ktorá prevezme zodpovednosť za výdavky vzniknuté v zahraničí. Na tento účel zamestnávateľ VNE poskytne oddeleniu ľudských zdrojov osvedčenie uvedené v článku 11 ods. 1 nariadenia Rady (EHS) č. 574/72. (4)

   2.   VNE je od začiatku svojho vyslania poistený zo strany ESVČ pre prípad úrazu. Oddelenie ľudských zdrojov mu poskytne kópiu poistných podmienok v deň, keď sa dostaví na príslušné oddelenie ESVČ, aby vykonal potrebné administratívne náležitosti, ktoré súvisia s vyslaním.
   3.   Ak je v rámci misie, na ktorej sa VNE zúčastňuje podľa článku 4 a článku 21, alebo vzhľadom na osobitné riziká na mieste vyslania nevyhnutné doplnkové alebo osobitné poistenie, súvisiace výdavky hradí ESVČ.
   Článok 11
   Pracovný čas
   1.   Na VNE sa vzťahujú platné pravidlá ESVČ o pracovnom čase. Generálny riaditeľ pre administratívu tieto pravidlá môže podľa potrieb ESVČ zmeniť.
   2.   VNE pracuje počas doby vyslania na plný úväzok. Na základe riadne zdôvodnenej žiadosti nadriadeného pracovníka VNE a za predpokladu, že to nie je v rozpore so záujmami ESVČ, môže oddelenie ľudských zdrojov po získaní súhlasu zamestnávateľa VNE povoliť VNE prácu na čiastočný úväzok.
   3.   V prípade povolenia práce na čiastočný úväzok VNE pracuje najmenej polovicu plného pracovného času.
   4.   Vyslanému národnému expertovi sa môžu za prácu na zmeny alebo za pohotovosť na pracovisku vyplatiť príspevky v zmysle platných pravidiel ESVČ.
   Článok 12
   Neprítomnosť pre chorobu alebo úraz
   1.   VNE v prípade neprítomnosti pre chorobu alebo úraz informuje o tom čo najskôr svojho nadriadeného s uvedením svojho terajšieho pobytu. Ak jeho neprítomnosť trvá viac ako tri dni, predloží lekárske potvrdenie, pričom môže byť požiadaný o podstúpenie lekárskej prehliadky, ktorú zabezpečí ESVČ.
   2.   Ak najviac trojdňová neprítomnosť pre chorobu alebo úraz prekročí za obdobie dvanástich mesiacov dvanásť dní, VNE musí v prípade ďalšej neprítomnosti pre chorobu predložiť lekárske potvrdenie.
   3.   Ak doba práceneschopnosti prekročí dobu troch mesiacov alebo dobu vykonanej služby VNE, s ohľadom na to, čo je dlhšie, vyplácanie príspevkov podľa článku 16 ods. 1 a 2 sa automaticky prerušuje. Toto ustanovenie sa nevzťahuje na prípady ochorenia súvisiaceho s tehotenstvom. Práceneschopnosť dotknutej osoby nesmie presiahnuť dobu jej vyslania.
   4.   Ak však VNE počas vyslania utrpí pracovný úraz, príspevky uvedené v článku 16 ods. 1 a 2 dostáva naďalej v plnom rozsahu po celú dobu, počas ktorej je práceneschopný, a to až do skončenia doby vyslania.
   Článok 13
   Riadna dovolenka, mimoriadna dovolenka a sviatky
   1.   VNE má nárok na dva a pol pracovného dňa dovolenky za celý odpracovaný mesiac (30 dní za kalendárny rok).
   2.   Dovolenka podlieha predchádzajúcemu povoleniu nadriadeného pracovníka VNE.
   3.   Vyslanému národnému expertovi sa môže na základe odôvodnenej žiadosti poskytnúť mimoriadna dovolenka v týchto prípadoch:
   —   sobáš VNE: štyri dni,
   —   zmena bydliska VNE: dva dni,
   —   sťahovanie sa na miesto vyslania: do dvoch dní,
   —   vážne ochorenie manžela/manželky: do troch dní,
   —   smrť manžela/manželky: štyri dni,
   —   vážne ochorenie príbuzného vo vzostupnej línii: do dvoch dní,
   —   smrť príbuzného vo vzostupnej línii: do dvoch dní,
   —   svadba dieťaťa: dva dni,
   —   narodenie dieťaťa: desať dní, ktoré sa musia čerpať počas štrnástich týždňov od narodenia dieťaťa,
   —   smrť manželky počas materskej dovolenky: počet dní zodpovedajúci nevyčerpanej materskej dovolenke podľa pracovného poriadku,
   —   vážne ochorenie dieťaťa: do dvoch dní,
   —   veľmi vážna choroba dieťaťa potvrdená lekárom alebo hospitalizácia dieťaťa do 12 rokov vrátane: do piatich dní,
   —   smrť dieťaťa: štyri dni,
   —   adopcia dieťaťa: jedno obdobie 20 týždňov (24 týždňov v prípade, že ide o dieťa so zdravotným postihnutím) na rovnakom základe, aký stanovuje pracovný poriadok.
   Na základe (riadne odôvodnenej) žiadosti možno VNE udeliť dodatočnú mimoriadnu dovolenku v rozsahu dvoch dní za obdobie 12 mesiacov.
   Na účely tohto ustanovenia možno slobodného partnera VNE považovať za manžela/manželku na rovnakom základe, aký stanovuje pracovný poriadok.
   4.   Na základe riadne zdôvodnenej žiadosti zo strany zamestnávateľa VNE môže ESVČ (oddelenie ľudských zdrojov a príslušný generálny riaditeľ alebo pracovník v rovnocennej funkcii) v priebehu 12 mesiacov poskytnúť dodatočnú mimoriadnu dovolenku v trvaní do dvoch dní, pričom každá žiadosť sa posudzuje osobitne.
   5.   V prípade práce na čiastočný úväzok sa úmerne kráti čas riadnej dovolenky.
   6.   Dni nevyčerpanej riadnej dovolenky ku dňu skončenia doby vyslania prepadajú.
   Článok 14
   Materská dovolenka
   1.   Tehotnej VNE sa poskytuje materská dovolenka v trvaní 20 týždňov, počas ktorých dostáva príspevky ustanovené v článku 16. Materská dovolenka sa začína najskôr 6 týždňov pred predpokladaným termínom pôrodu uvedeným v lekárskom potvrdení a skončí najskôr 14 týždňov po pôrode. V prípade viacnásobného alebo predčasného pôrodu alebo pôrodu dieťaťa so zdravotným postihnutím je dĺžka dovolenky 24 týždňov. Predčasný pôrod je na účely tohto ustanovenia pôrod pred koncom 34. týždňa tehotenstva.
   2.   Ak vnútroštátne právne predpisy zamestnávateľa VNE poskytujú dlhšiu materskú dovolenku, vyslanie sa prerušuje po dobu, ktorá presahuje dobu poskytovanú ESVČ. V takomto prípade sa na konci vyslania pridáva doba zodpovedajúca dobe prerušenia, ak si to vyžadujú záujmy ESVČ.
   3.   VNE môže prípadne požiadať o prerušenie vyslania, aby vyčerpala celý čas priznanej materskej dovolenky. V takomto prípade sa, ak si to vyžadujú záujmy ESVČ, na konci vyslania pridáva doba zodpovedajúca dobe prerušenia.
   Článok 15
   Správa a kontrola
   Správa a kontrola dní dovolenky prináleží nadriadenému pracovníkovi VNE a oddeleniu ľudských zdrojov. Zodpovednosť za kontrolu pracovného času a pracovné absencie prináleží nadriadenému pracovníkovi VNE.
   KAPITOLA III

      PRÍSPEVKY A VÝDAVKY

   Článok 16
   Príspevky
   1.   VNE má nárok na denný príspevok na živobytie počas celej doby vyslania. Ak miesto vyslania nie je vzdialené viac ako 150 km od miesta jeho pôvodu, denný príspevok predstavuje 31,92 EUR. Ak je táto vzdialenosť väčšia ako 150 km, denný príspevok predstavuje sumu 127,65 EUR.
   2.   Ak VNE nedostal náhradu výdavkov za presťahovanie ani od ESVČ ani od svojho zamestnávateľa, vyplatí sa mu dodatočný mesačný príspevok podľa tejto tabuľky:

               Vzdialenosť medzi miestom bydliska a miestom vyslania (km)

               Suma v EUR

               0–150

               0

               > 150

               82,05

               > 300

               145,86

               > 500

               237,05

               > 800

               382,92

               > 1 300

               601,73

               > 2 000

               720,27

         3.   Tieto príspevky sa vyplácajú za obdobia služobných ciest, riadnych dovoleniek, počas materskej dovolenky, mimoriadnej dovolenky a sviatkov priznaných zo strany ESVČ.
   4.   Na začiatku vyslania dostane VNE preddavok zodpovedajúci sume denného príspevku na živobytie na obdobie 75 dní, na základe čoho nárok na ďalšie denné príspevky na živobytie na obdobie, ktorému preddavok zodpovedá, zaniká. Ak sa vyslanie do ESVČ trvale ukončilo pred uplynutím obdobia, ktoré sa zohľadňuje na výpočet preddavku, VNE je povinný sumu, ktorá zodpovedá zostávajúcej časti tohto obdobia, vrátiť.
   5.   Počas výmeny listov ustanovenej v článku 1 ods. 6 zamestnávateľ VNE informuje oddelenie ľudských zdrojov o každej platbe podobnej tým, ktoré sú uvedené v odsekoch 1 a 2 tohto článku, ktorá sa poskytuje VNE. Každá takáto platba sa odráta od sumy zodpovedajúcich príspevkov, ktoré vypláca ESVČ.
   6.   Výška denných a mesačných príspevkov sa upravuje každý rok bez spätného účinku podľa úpravy základných platov úradníkov Únie v Bruseli a Luxemburgu.
   Článok 17
   Dodatočný paušálny príspevok
   1.   VNE dostáva dodatočný paušálny príspevok, ktorý sa rovná rozdielu medzi hrubým ročným platom (bez rodinných prídavkov), ktorý mu vypláca jeho zamestnávateľ, zvýšeným o prípadné príspevky zo strany ESVČ podľa článku 16, a základným platom, ktorý sa vypláca úradníkovi na úrovni stupňa 1 v triede AD 6 alebo AST 4 podľa funkčnej skupiny, do ktorej bol VNE zaradený, s výnimkou prípadov, keď miesto pôvodu VNE nie je vzdialené viac ako 150 km od miesta vyslania.
   2.   Výška tohto príspevku sa upravuje raz za rok bez spätného účinku podľa úpravy základných platov úradníkov Únie.
   Článok 18
   Miesto náboru, miesto vyslania, miesto pôvodu a miesto návratu
   1.   Na účely týchto pravidiel:

               —

               miestom náboru sa rozumie miesto, kde VNE vykonával úlohy pre svojho zamestnávateľa bezprostredne pred svojím vyslaním,

               —

               miestom vyslania je Brusel alebo delegácia Únie, do ktorej bol VNE vyslaný,

               —

               miestom pôvodu sa rozumie miesto, kde sa nachádza sídlo zamestnávateľa VNE,

               —

               miestom návratu sa rozumie miesto, kde bude VNE vykonávať svoju hlavnú činnosť po skončení vyslania.

         2.   Ak sa miesto náboru alebo miesto návratu nachádza mimo územia Európskej únie, či v inom členskom štáte, než v ktorom sídli zamestnávateľ VNE, alebo ak VNE po ukončení vyslania nebude vykonávať pracovnú činnosť, miesto pôvodu sa podľa situácie považuje za miesto náboru alebo za miesto návratu.
   Miesto náboru, miesto (miesta) vyslania a miesto pôvodu sa stanovia vo výmene listov ustanovenej v článku 1 ods. 6. Miesto návratu sa určí na základe vyhlásenia zamestnávateľa VNE.
   3.   Na účely uplatňovania tohto článku sa okolnosti spojené s prácou, ktorú VNE vykoná pre iný štát ako pre ten, do ktorého bol vyslaný, alebo pre medzinárodnú organizáciu, nezohľadňujú.
   Článok 19
   Cestovné výdavky
   1.   VNE, ktorého miesto náboru sa nachádza vo vzdialenosti väčšej ako 150 km od miesta vyslania, má nárok na náhradu cestovných výdavkov:

               a)

               za seba;

               b)

               za manžela/manželku a svoje nezaopatrené deti za predpokladu, že žijú spoločne s VNE a že ESVČ uhradí výdavky na sťahovanie.

         2.   S výnimkou použitia leteckej dopravy sa uhrádza paušálna suma, ktorej limit je určený tarifou v železničnej doprave za cestovné v druhej triede bez príplatkov. Rovnaká suma sa použije aj na dopravu autom. Ak cesta železničnou dopravou presiahne 500 km alebo ak bežná cesta zahŕňa aj námornú dopravu, nahrádzajú sa výdavky na cestu leteckou dopravou do výšky zľavnenej ceny letenky (PEX alebo APEX), pričom je potrebné predložiť letenky a palubné lístky.
   3.   Na konci vyslania má VNE nárok na náhradu svojich cestovných nákladov do miesta návratu, prípadne cestovných nákladov osôb uvedených v odseku 1 písm. b), a to v súlade s uvedenými obmedzeniami. Náhrada nemôže znamenať platbu vyššej sumy, než na akú by mal VNE nárok v prípade návratu do miesta náboru.
   4.   Ak sa VNE presťahoval z miesta náboru do miesta svojho vyslania, má každoročne nárok na paušálnu náhradu rovnajúcu sa nákladom na spiatočnú cestu z miesta jeho vyslania do miesta jeho pôvodu za seba, manžela/manželku a každé nezaopatrené dieťa.
   5.   Na účely tohto článku možno slobodného partnera VNE považovať za manžela/manželku na rovnakom základe, aký stanovuje pracovný poriadok.
   Článok 20
   Výdavky na sťahovanie
   1.   VNE je oprávnený presťahovať svoj hnuteľný majetok z miesta náboru na miesto vyslania na náklady ESVČ po získaní predchádzajúceho súhlasu oddelenia ľudských zdrojov za týchto podmienok:

               a)

               prvá doba vyslania trvá dva roky;

               b)

               miesto náboru VNE sa musí nachádzať najmenej 100 km od miesta vyslania;

               c)

               presťahovanie sa musí uskutočniť do šiestich mesiacov odo dňa začatia vyslania;

               d)

               žiadosť o súhlas je potrebné podať najmenej dva mesiace pred predpokladaným termínom sťahovania;

               e)

               výdavky na sťahovanie neuhrádza zamestnávateľ VNE; a

               f)

               VNE musí oddeleniu ľudských zdrojov zaslať originály cenových kalkulácií, dokladov o cene a faktúr, ako aj vyhlásenie zamestnávateľa VNE, ktoré potvrdzuje, že zamestnávateľ výdavky na sťahovanie neuhrádza.

         2.   S výhradou ustanovení odseku 3 VNE, ktorého výdavky na sťahovanie do miesta vyslania uhradila ESVČ, má po skončení vyslania a po predchádzajúcom súhlase nárok na náhradu výdavkov na sťahovanie z miesta vyslania do miesta návratu, podľa platných pravidiel ESVČ o poskytovaní náhrad za výdavky na sťahovanie, pokiaľ sú splnené podmienky uvedené v odseku 1 písm. d) a e), ako aj tieto podmienky:

               a)

               sťahovanie sa nemôže uskutočniť skôr ako šesť mesiacov pred uplynutím doby vyslania;

               b)

               sťahovanie sa musí skončiť najneskôr do šiestich mesiacov po skončení vyslania;

               c)

               náhrada ESVČ za výdavky na sťahovanie na konci vyslania nesmie prekročiť čiastku, na ktorú by mal VNE nárok v prípade návratu do miesta náboru; a

               d)

               VNE musí ESVČ zaslať originály cenových kalkulácií a faktúr za sťahovanie, ako aj vyhlásenie zamestnávateľa VNE, ktoré potvrdzuje, že zamestnávateľ výdavky na sťahovanie neuhrádza v plnej miere či čiastočne.

         3.   VNE, ktorého vyslanie sa ukončí na jeho žiadosť alebo na žiadosť jeho zamestnávateľa pred uplynutím dvoch rokov od začiatku vyslania, nemá nárok na náhradu výdavkov na sťahovanie na konci vyslania.
   4.   Náhrada výdavkov podľa tohto článku sa vykonáva v súlade s príslušnými pravidlami a podmienkami uplatniteľnými na ESVČ.
   Článok 21
   Služobné cesty a výdavky na služobné cesty
   1.   VNE môže byť vyslaný na služobnú cestu za podmienok, ktoré sú uvedené v článku 4.
   2.   Výdavky spojené so služobnou cestou sa uhrádzajú v súlade s ustanoveniami platnými v ESVČ.
   Článok 22
   Odborné vzdelávanie
   VNE má nárok zúčastniť sa na odbornom vzdelávaní, ktoré ESVČ organizuje, ak si to vyžadujú záujmy ESVČ. Pri rozhodovaní o povoľovaní odborného vzdelávania nadriadený pracovník VNE zohľadňuje odôvodnený prospech pre VNE, najmä s ohľadom na výkon jeho pracovných povinností.
   Článok 23
   Administratívne ustanovenia
   1.   VNE sa v prvý deň vyslania dostaví na oddelenie ľudských zdrojov, aby splnil potrebné administratívne formality. Nástup do funkcie je možný buď k prvému, alebo k šestnástemu dňu v mesiaci.
   2.   VNE pridelený k delegácii Únie sa dostaví k vedúcemu delegácie Únie v mieste svojho vyslania.
   3.   ESVČ platby v eurách poukazuje na bankový účet otvorený v bankovej inštitúcii v Bruseli. Platby pre VNE vyslaného mimo Bruselu možno poukazovať v eurách na bankový účet otvorený v bankovej inštitúcii buď v Bruseli, alebo v mieste pôvodu VNE.
   KAPITOLA IV

      NÁRODNÍ EXPERTI VYSLANÍ DO DELEGÁCIÍ ÚNIE

   Článok 24
   Pravidlá, ktoré sa uplatňujú na VNE vyslaných do delegácií Únie
   S výhradou pravidiel uvedených v tejto kapitole sa pravidlá ustanovené v ostatných kapitolách tohto rozhodnutia vzťahujú aj na VNE vyslaných do delegácií Únie.
   Článok 25
   Príspevky
   1.   Príspevky uvedené v článku 16 sa vyplácajú v eurách v Belgicku. Vzťahuje sa na ne opravný koeficient uplatniteľný na odmeňovanie úradníkov zamestnaných v Belgicku.
   2.   Odchylne od odseku 1 môže oddelenie ľudských zdrojov na žiadosť VNE povoliť vyplácanie príspevkov na živobytie v mene používanej v mieste vyslania, alebo vo výnimočných a riadne odôvodnených prípadoch, s cieľom zachovať kúpnu silu, v inej mene. Na príspevky sa potom vzťahuje opravný koeficient uvedený v článku 12 prílohy X k služobnému poriadku a prepočítavajú sa podľa zodpovedajúceho výmenného kurzu.
   3.   Národným expertom vyslaným do delegácií EÚ v tretích krajinách sa vypláca príspevok na životné podmienky stanovený podľa kritérií uvedených v článku 10 prílohy X k služobnému poriadku. Referenčnou hodnotou uvedenou v článku 10 prílohy X k služobnému poriadku je denný príspevok na živobytie ustanovený v článku 16 ods. 1 týchto pravidiel.
   Článok 26
   Náhrada výdavkov
   1.   Výdavky uvedené v článku 19 ods. 1 písm. b) a článku 19 ods. 4 sa nepreplácajú.
   2.   Výdavky uvedené v článku 20 sa nepreplácajú.
   Článok 27
   Riadna dovolenka
   Pravidlá pre riadnu dovolenku uplatniteľné na personál ESVČ v delegáciách Únie sa rovnako vzťahujú aj na národných expertov vyslaných prostredníctvom ESVČ do delegácií Únie.
   KAPITOLA V

      NÁRODNÍ EXPERTI VYSLANÍ BEZ PRÍSPEVKU

   Článok 28
   Národní experti vyslaní bez príspevku
   1.   Na účely tohto rozhodnutia je „národný expert vyslaný bez príspevku“ VNE, ktorému ESVČ nevypláca žiadne príspevky uvedené v kapitolách III alebo IV a neuhrádza žiadne náklady uvedené v tomto rozhodnutí, okrem tých, ktoré sa týkajú výkonu pracovných povinností počas vyslania a bez toho, aby boli dotknuté akékoľvek iné dohody medzi ESVČ a správou, ktorá takéhoto národného experta bez príspevku vyslala.
   2.   Oddelenie ľudských zdrojov môže na žiadosť príslušného generálneho riaditeľa alebo pracovníka v rovnocennej funkcii povoliť vyslanie národného experta vyslaného bez príspevku na základe individuálneho posúdenia zohľadňujúc miesto pôvodu, dotknuté oddelenie, geografickú vyváženosť a náplň práce.
   KAPITOLA VI

      UPLATŇOVANIE PRAVIDIEL PRE VYSLANÝ VOJENSKÝ PERSONÁL

   Článok 29
   Pravidlá vzťahujúce sa na vyslaný vojenský personál
   S výhradou pravidiel ustanovených v tejto kapitole sa pravidlá ustanovené v iných kapitolách tohto rozhodnutia vzťahujú aj na vojenský personál vyslaný do ESVČ s cieľom vytvoriť Vojenský štáb Európskej únie (EUMS) podľa rozhodnutia Rady 2001/80/SZBP z 22. januára 2001 o zriadení Vojenského štábu Európskej únie v znení zmien a doplnení (5).
   Článok 30
   Podmienky
   Vyslaný vojenský personál musí byť v profesionálnej službe v ozbrojených silách členského štátu po celý čas vyslania.
   Článok 31
   Nábor
   Pravidlá náboru vyslaného vojenského personálu stanovuje generálny riaditeľ EUMS. (6)

   Článok 32
   Výmena listov
   Výmena listov uvedená v článku 1 ods. 6 sa uskutoční medzi generálnym riaditeľom pre administratívu a stálym zastúpením dotknutého členského štátu, ak ide o generálneho riaditeľa EUMS, zástupcu generálneho riaditeľa EUMS a všetky vymenovania na úrovni riaditeľov a vedúcich odborov a medzi generálnym riaditeľom EUMS a stálym zastúpením dotknutého členského štátu, ak ide o všetky ostatné vymenovania. V tejto výmene listov sa rovnako uvedú všetky prípadné obmedzenia súvisiace s účasťou VNE na misiách.
   Článok 33
   Doba vyslania
   1.   Dĺžka vyslania nesmie byť kratšia ako šesť mesiacov a nesmie prekročiť tri roky, pričom sa môže predlžovať postupne až na celkovú dobu nepresahujúcu štyri roky.
   2.   S výnimkou výnimočných prípadov musia medzi ukončením predchádzajúceho vyslania a začatím nového vyslania uplynúť najmenej tri roky, ak si to vyžadujú okolnosti a po dohode s generálnym riaditeľom EUMS.
   Článok 34
   Úlohy
   Odchylne od článku 4 vyslaný vojenský personál, ktorý koná z poverenia vysokého predstaviteľa, plní misie, vykonáva úlohy a pridelené funkcie v súlade s prílohou k rozhodnutiu 2001/80/SZBP v znení zmien a doplnení.
   Článok 35
   Bezpečnostné previerky
   Primeraný stupeň bezpečnostnej previerky vyslaného vojenského personálu sa musí určiť vo výmene listov ustanovenej v článku 1 ods. 6 a tento stupeň nesmie byť nižší ako SECRET.
   Článok 36
   Odborná prax
   Odchylne od článku 6 ods. 1 sa členovia vojenského personálu, ktorí pracujú na administratívnej alebo poradenskej úrovni a preukazujú vysoký stupeň odbornej spôsobilosti na úlohy, ktoré majú plniť, môžu vyslať do ESVČ.
   Článok 37
   Prerušenie a ukončenie vyslania
   1.   Povolenie na to, aby sa na vyslaný vojenský personál vzťahoval článok 8 ods. 1, udeľuje generálny riaditeľ EUMS.
   2.   Odchylne od článku 9 ods. 2 sa vyslanie môže ukončiť bez predchádzajúceho upozornenia, ak si to vyžadujú záujmy ESVČ alebo verejnej správy vyslaného vojenského personálu, alebo z iných odôvodnených príčin.
   Článok 38
   Závažné porušenie povinností
   1.   Vyslanie sa môže ukončiť bez poskytnutia výpovednej lehoty v prípadoch závažného porušenia povinností vyslaného vojenského personálu, buď úmyselne, alebo z nedbanlivosti. Odchylne od článku 9 ods. 2 písm. c) takéto rozhodnutie vydá generálny riaditeľ EUMS po tom, ako bolo dotknutej osobe umožnené vyjadriť sa na svoju obhajobu. Pred vydaním rozhodnutia generálny riaditeľ EUMS informuje stáleho predstaviteľa členského štátu, ktorého je vyslaný vojenský personál štátnym príslušníkom. Po takomto rozhodnutí sa výdavky ustanovené v článkoch 19 a 20 nepreplácajú.
   Rozhodnutiu uvedenému v prvom pododseku môže predchádzať prerušenie vyslania vojenského personálu, ako ho generálny riaditeľ EUMS obviní zo závažného porušenia povinností a po tom, ako bolo dotknutej osobe umožnené vyjadriť sa na svoju obhajobu. Počas trvania takéhoto prerušenia, ktoré nesmie prekročiť dobu troch mesiacov, sa príspevky uvedené v článkoch 16 a 17 nevyplácajú.
   2.   Generálny riaditeľ EUMS informuje vnútroštátne orgány o akýchkoľvek porušeniach pravidiel uvedených v tomto rozhodnutí alebo pravidiel, na ktoré sa v ňom odkazuje, zo strany vyslaného vojenského personálu.
   3.   Vyslaný vojenský personál naďalej podlieha vnútroštátnym disciplinárnym predpisom.
   Článok 39
   Pracovný čas
   Ustanovenie v druhej vete článku 11 ods. 2 sa nevzťahuje na vyslaný vojenský personál.
   Článok 40
   Mimoriadna dovolenka
   ESVČ môže poskytnúť neplatenú dodatočnú mimoriadnu dovolenku na odborné vzdelávanie zo strany zamestnávateľa na základe riadne odôvodnenej žiadosti zamestnávateľa.
   Článok 41
   Príspevky
   Vo výmene listov uvedenej v článku 1 ods. 5 sa môže stanoviť, že sa nebudú vyplácať príspevky uvedené v článkoch 16 a 17.
   KAPITOLA VII

      ZÁVEREČNÉ USTANOVENIA

   Článok 42
   Sťažnosti
   1.   Bez toho, aby bola dotknutá možnosť začať konanie po nástupe na miesto, VNE môže v súlade s podmienkami a v lehotách stanovených v článku 263 Zmluvy o fungovaní Európskej únie podať sťažnosť na oddelení ľudských zdrojov proti aktu prijatému ESVČ podľa tohto rozhodnutia, ktorý mu spôsobuje ujmu, s výnimkou rozhodnutí, ktoré sú priamym dôsledkom rozhodnutí prijatých jeho zamestnávateľom.
   2.   Sťažnosť sa musí podať do dvoch mesiacov. Lehota začína plynúť dňom oznámenia rozhodnutia adresátovi, najneskôr však dňom, keď príslušná osoba prijala toto oznámenie. Oddelenie ľudských zdrojov dotknutej osobe svoje odôvodnené rozhodnutie oznámi do štyroch mesiacov odo dňa podania sťažnosti. Ak sa do uplynutia tejto lehoty sťažovateľovi odpoveď nedoručí, implicitne sa to považuje za zamietavé rozhodnutie.
   Článok 43
   Zrušenie
   Rozhodnutie Rady 2007/829/ES z 5. decembra 2007 a rozhodnutie Komisie z 12. novembra 2008 [K(2008) 6866] sa naďalej uplatňujú na všetky vyslania, ktoré prebiehajú v čase nadobudnutia účinnosti tohto rozhodnutia bez toho, aby bol dotknutý článok 44.
   Článok 44
   Účinnosť
   Toto rozhodnutie nadobúda účinnosť dňom jeho prijatia. S účinnosťou od tohto dňa sa vzťahuje na:

               a)

               akékoľvek nové vyslanie do ESVČ; a

               b)

               akékoľvek obnovenie predchádzajúcich vyslaní do Komisie alebo Rady, ktoré boli preložené na ESVČ. V takýchto prípadoch sa doba vyslania vymedzená v článku 2 začína dňom preloženia na ESVČ.

      V Bruseli 23. marca 2011

            Vysoká predstaviteľka

         C. ASHTON

      (1)  Ú. v. EÚ L 201, 3.8.2010, s. 30.

      (2)  Ú. v. EÚ L 327, 13.2.2007, s. 10.

      (3)  Ú. v. ES L 56, 4.3.1968, s. 1.

      (4)  Ú. v. ES L 74, 27.3.1972, s. 1.

      (5)  Ú. v. ES L 27, 30.1.2001, s. 7.

      (6)  Personálna politika EUMS, dokument 5402/2011.


title: Rozhodnutie Rady z  18. júla 2011 , ktorým sa vymenúvajú členovia a náhradníci riadiacej rady Európskej agentúry pre bezpečnosť a ochranu zdravia pri práci za Nemecko, Maďarsko a Portugalsko

text:
               23.7.2011

               SK

               Úradný vestník Európskej únie

               C 217/27

         ROZHODNUTIE RADY
   z 18. júla 2011,
   ktorým sa vymenúvajú členovia a náhradníci riadiacej rady Európskej agentúry pre bezpečnosť a ochranu zdravia pri práci za Nemecko, Maďarsko a Portugalsko
   2011/C 217/07
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 2062/94 z 18. júla 1994, ktorým sa zriaďuje Európska agentúra pre bezpečnosť a ochranu zdravia pri práci (1), a najmä na jeho článok 8,
   so zreteľom na zoznam kandidátov navrhnutých na vymenovanie, ktorý Rade predložila vláda Maďarska a zamestnanecké organizácie,
   so zreteľom na zoznamy členov a náhradníkov Poradného výboru pre bezpečnosť a ochranu zdravia pri práci,
   keďže:

               (1)

               Rada rozhodnutiami z 22. novembra 2010 (2), 7. marca 2011 (3) a 21. marca 2011 (4) vymenovala niektorých členov a náhradníkov riadiacej rady Európskej agentúry pre bezpečnosť a ochranu zdravia pri práci na obdobie od 8. novembra 2010 do 7. novembra 2013.

               (2)

               Vláda Maďarska navrhla za Maďarsko kandidátov na dve neobsadené miesta a zamestnanecké organizácie navrhli za Nemecko a Portugalsko kandidátov na viaceré neobsadené miesta,

         PRIJALA TOTO ROZHODNUTIE:
   Článok 1
   Za členov a náhradníkov riadiacej rady Európskej agentúry pre bezpečnosť a ochranu zdravia pri práci sa na obdobie, ktoré sa končí 7. novembra 2013, vymenúvajú:
   I.   ZÁSTUPCOVIA VLÁDY

               Krajina

               Členovia

               Náhradníci

               Maďarsko

               pán János GÁDOR

               pani Éva GRÓNAIOVÁ

   II.   ZÁSTUPCOVIA ZAMESTNANECKÝCH ORGANIZÁCIÍ

               Krajina

               Členovia

               Náhradníci

               Nemecko

               pani Marina SCHRÖDEROVÁ

               pán Thomas VEIT

               Portugalsko

               pán Fernando José GOMES

         Článok 2
   Členov a náhradníkov, ktorí ešte nie sú navrhnutí, vymenuje Rada neskôr.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 18. júla 2011

            Za Radu

            predseda

         M. DOWGIELEWICZ

      (1)  Ú. v. ES L 216, 20.8.1994, s. 1.

      (2)  Ú. v. EÚ C 322, 27.11.2010, s. 3.

      (3)  Ú. v. EÚ C 83, 17.3.2011, s. 2.

      (4)  Ú. v. EÚ C 92, 24.3.2011, s. 8.


title: 2006/922/ES: Rozhodnutie Komisie z  12. decembra 2006 , ktorým sa upravujú opravné koeficienty uplatniteľné od 1. februára 2006 , 1. marca 2006 , 1. apríla 2006 , 1. mája 2006 a  1. júna 2006 na odmeňovanie úradníkov, dočasných zamestnancov a zmluvných zamestnancov Európskych spoločenstiev pracujúcich v tretích krajinách

text:
               14.12.2006

               SK

               Úradný vestník Európskej únie

               L 354/39

      ROZHODNUTIE KOMISIE

   z 12. decembra 2006,
   ktorým sa upravujú opravné koeficienty uplatniteľné od 1. februára 2006, 1. marca 2006, 1. apríla 2006, 1. mája 2006 a 1. júna 2006 na odmeňovanie úradníkov, dočasných zamestnancov a zmluvných zamestnancov Európskych spoločenstiev pracujúcich v tretích krajinách
   (2006/922/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na Služobný poriadok úradníkov Európskych spoločenstiev a podmienky zamestnávania ostatných zamestnancov Spoločenstiev, ustanovené v nariadení (EHS, Euratom, ESUO) č. 259/68 (1), naposledy zmenenom a doplnenom nariadením (ES, Euratom) č. 2104/2005 (2), a najmä na druhý pododsek článku 13 jeho prílohy X,
   keďže:

               (1)

               Nariadením Rady (ES, Euratom) č. 351/2006 (3) sa stanovili podľa prvého pododseku článku 13 prílohy X k služobnému poriadku, opravné koeficienty uplatniteľné od 1. júla 2005 na odmeny vyplácané v miestnej mene úradníkom, dočasným zamestnancom a zmluvným zamestnancom Európskych spoločenstiev pracujúcim v tretích krajinách.

               (2)

               V súlade s druhým pododsekom článku 13 prílohy X k služobnému poriadku je vhodné upraviť niektoré opravné koeficienty od 1. februára 2006, 1. marca 2006, 1. apríla 2006, 1. mája 2006 a 1. júna 2006, keďže vzhľadom na štatistické údaje, ktoré má Komisia k dispozícii, sa zmena životných nákladov, meraná podľa opravného koeficienta a zodpovedajúceho výmenného kurzu, ukázala pre niektoré tretie krajiny vyššia ako 5 % od ich posledného stanovenia alebo úpravy,

         ROZHODLA TAKTO:
   Jediný článok
   Opravné koeficienty uplatniteľné na odmeny vyplácané v miestnej mene úradníkom, dočasným zamestnancom a zmluvným zamestnancom Európskych spoločenstiev pracujúcim v tretích krajinách sú s účinnosťou od 1. februára 2006, 1. marca 2006, 1. apríla 2006, 1. mája 2006 a 1. júna 2006 koeficienty uvedené v prílohe k tomuto rozhodnutiu.
   Výmenné kurzy na výpočet týchto odmien sú stanovené v súlade s vykonávacími pravidlami nariadenia o rozpočtových pravidlách a zodpovedajú dátumu uvedenému v prvom pododseku.

      V Bruseli 12. decembra 2006

            Za Komisiu

         Benita FERRERO-WALDNER

            členka Komisie

      (1)  Ú. v. ES L 56, 4.3.1968, s. 1.

      (2)  Ú. v. EÚ L 337, 22.12.2005, s. 7.

      (3)  Ú. v. EÚ L 59, 1.3.2006, s. 1.

      PRÍLOHA

                  Miesta pôsobenia

                  Opravné koeficienty
                  február 2006

                  Angola

                  120,0

                  Bangladéš

                  46,6

                  Bosna a Hercegovina

                  78,6

                  Kapverdy

                  78,6

                  Kuba

                  99,3

                  Guinea

                  61,2

                  Hongkong

                  94,8

                  Izrael

                  102,2

                  Keňa

                  83,9

                  Libanon

                  94,4

                  Madagaskar

                  74,5

                  Nikaragua

                  64,7

                  Niger

                  91,5

                  Nová Kaledónia

                  129,1

                  Uganda

                  62,1

                  Filipíny

                  61,3

                  Rusko

                  118,3

                  Sýria

                  62,9

                  Venezuela

                  63,4

                  Zimbabwe

                  36,2

                  Miesta pôsobenia

                  Opravné koeficienty
                  marec 2006

                  Botswana

                  69,9

                  Kamerun

                  108,0

                  Salvádor

                  87,7

                  Laos

                  74,0

                  Malawi

                  76,1

                  Dominikánska republika

                  74,6

                  Tanzánia

                  62,5

                  Zimbabwe

                  44,4

                  Miesta pôsobenia

                  Opravné koeficienty
                  apríl 2006

                  Saudská Arábia

                  94,1

                  Egypt

                  55,1

                  Guinea

                  64,4

                  Haiti

                  105,5

                  Hongkong

                  101,9

                  Mali

                  93,8

                  Zimbabwe

                  48,7

                  Miesta pôsobenia

                  Opravné koeficienty
                  máj 2006

                  Benin

                  92,1

                  Jordánsko

                  73,2

                  Mozambik

                  67,0

                  Pakistan

                  53,8

                  Konžská demokratická republika

                  131,6

                  Zambia

                  79,9

                  Miesta pôsobenia

                  Opravné koeficienty
                  jún 2006

                  Argentína

                  55,6

                  Botswana

                  65,6

                  Čile

                  78,9

                  Etiópia

                  85,1

                  Izrael

                  105,5

                  Nepál

                  70,8

                  Uganda

                  56,1

                  Peru

                  76,5

                  Stredoafrická republika

                  123,6

                  Tanzánia

                  58,7

                  Thajsko

                  59,6

                  Jemen

                  70,6


title: Rozhodnutie Rady (EÚ) 2015/2036 z 26. októbra 2015, ktorým sa vymenúvajú štyria talianski náhradníci Výboru regiónov

text:
               14.11.2015

               SK

               Úradný vestník Európskej únie

               L 298/22

         ROZHODNUTIE RADY (EÚ) 2015/2036
   z 26. októbra 2015,
   ktorým sa vymenúvajú štyria talianski náhradníci Výboru regiónov
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh talianskej vlády,
   keďže:

               (1)

               Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020.

               (2)

               V dôsledku skončenia funkčného obdobia pani Bianci Marie D'ANGELOVEJ, pani Paoly GIORGIOVEJ, pani Carmen MURATOREOVEJ a pána Nicolu VENDOLU sa uvoľnili štyri miesta náhradníkov Výboru regiónov,

         PRIJALA TOTO ROZHODNUTIE:
   Článok 1
   Na zvyšný čas funkčného obdobia, ktoré trvá do 25. januára 2020, sa za náhradníkov Výboru regiónov vymenúvajú:

               —

               Sig.ra Manuela BORA, Consigliere regionale e Assessore della Regione Marche,

               —

               Sig.ra Ilaria CAVO, Consigliere regionale e Assessore della Regione Liguria,

               —

               Sig. Vincenzo DE LUCA, Presidente della Regione Campania,

               —

               Sig. Michele EMILIANO, Presidente della Regione Puglia.

         Článok 2
   Toto rozhodnutie nadobúda účinnosť dňom jeho prijatia.

      V Luxemburgu 26. októbra 2015

            Za Radu

            predsedníčka

         C. DIESCHBOURG

      (1)  Ú. v. EÚ L 20, 27.1.2015, s. 42.

      (2)  Ú. v. EÚ L 31, 7.2.2015, s. 25.

      (3)  Ú. v. EÚ L 159, 25.6.2015, s. 70.


title: Rozhodnutie Rady z 18. novembra 2014 , ktorým sa vymenúva náhradník riadiacej rady Európskej nadácie pre zlepšovanie životných a pracovných podmienok za Maltu

text:
               22.11.2014

               SK

               Úradný vestník Európskej únie

               C 420/4

         ROZHODNUTIE RADY
   z 18. novembra 2014,
   ktorým sa vymenúva náhradník riadiacej rady Európskej nadácie pre zlepšovanie životných a pracovných podmienok za Maltu
   2014/C 420/04
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 1365/75 z 26. mája 1975 o zriadení Európskej nadácie pre zlepšovanie životných a pracovných podmienok (1), a najmä na jeho článok 6,
   so zreteľom na zoznamy kandidátov, ktoré Rade predložili vlády členských štátov a zamestnávateľské a zamestnanecké organizácie,
   keďže:

               (1)

               Rada svojimi rozhodnutiami z 2. decembra 2013 (2) a 8. júla 2014 (3) vymenovala členov a náhradníkov riadiacej rady Európskej nadácie pre zlepšovanie životných a pracovných podmienok na obdobie, ktoré sa končí 30. novembra 2016, s výnimkou istých členov.

               (2)

               Zamestnávateľská organizácia BUSINESSEUROPE navrhla kandidáta na jedno neobsadené miesto,

         PRIJALA TOTO ROZHODNUTIE:
   Článok 1
   Za náhradníka riadiacej rady Európskej nadácie pre zlepšovanie životných a pracovných podmienok sa na obdobie, ktoré sa končí 30. novembra 2016, vymenúva:
   I.   ZÁSTUPCOVIA ZAMESTNÁVATEĽSKÝCH ORGANIZÁCIÍ

               Krajina

               Člen

               Náhradník

               Malta

               pán Joe FARRUGIA

         Článok 2
   Členov a náhradníkov, ktorí ešte nie sú navrhnutí, vymenuje Rada neskôr.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 18. novembra 2014

            Za Radu

            predseda

         S. GOZI

      (1)  Ú. v. ES L 139, 30.5.1975, s. 1.

      (2)  Ú. v. EÚ C 358, 7.12.2013, s. 5.

      (3)  Ú. v. EÚ L 209, 16.7.2014, s. 54.


title: 2011/359/SZBP: Rozhodnutie Politického a bezpečnostného výboru EUJUST LEX-IRAQ/1/2011 z  21. júna 2011 o vymenovaní vedúceho integrovanej misie Európskej únie pre oblasť právneho štátu v Iraku, EUJUST LEX-IRAQ

text:
               22.6.2011

               SK

               Úradný vestník Európskej únie

               L 162/14

         ROZHODNUTIE POLITICKÉHO A BEZPEČNOSTNÉHO VÝBORU EUJUST LEX-IRAQ/1/2011
   z 21. júna 2011
   o vymenovaní vedúceho integrovanej misie Európskej únie pre oblasť právneho štátu v Iraku, EUJUST LEX-IRAQ
   (2011/359/SZBP)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38 tretí odsek,
   so zreteľom na rozhodnutie Rady 2010/330/SZBP zo 14. júna 2010 o integrovanej misii Európskej únie pre oblasť právneho štátu v Iraku, EUJUST LEX-IRAQ (1), a najmä na jeho článok 9,
   keďže:

               (1)

               Podľa rozhodnutia Rady 2010/330/SZBP je Politický a bezpečnostný výbor v súlade s článkom 38 zmluvy poverený prijímať príslušné rozhodnutia na účely vykonávania politickej kontroly a strategického riadenia integrovanej misie Európskej únie pre oblasť právneho štátu v Iraku, EUJUST LEX-IRAQ (ďalej len „EUJUST LEX-IRAQ“), a najmä rozhodnutie o vymenovaní vedúceho misie.

               (2)

               Vysoký predstaviteľ Únie pre zahraničné veci a bezpečnostnú politiku navrhol vymenovanie súčasného zástupcu veliteľa misie EUJUST LEX-IRAQ Carla TORNELLA za veliteľa misie na obdobie od 1. júla 2011 do vymenovania nového veliteľa misie,

         PRIJAL TOTO ROZHODNUTIE:
   Článok 1
   Týmto sa pán Carl TORNELL vymenúva za vedúceho misie EUJUST LEX-IRAQ na obdobie od 1. júla 2011 do vymenovania nového veliteľa misie.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 21. júna 2011

            Za Politický a bezpečnostný výbor

            predseda

         O. SKOOG

      (1)  Ú. v. EÚ L 149, 15.6.2010, s. 12.


title: 2005/947/ES: Rozhodnutie Komisie z  23. decembra 2005  o tom, že v roku 2006 sa bude pokračovať v porovnávacích skúškach a testoch Spoločenstva s osivom a množiteľským materiálom  Agrostis  spp.,  D. glomerata  L.,  Festuca  spp.,  Lolium  spp.,  Phleum  spp.,  Poa  spp. vrátane zmesí a  Asparagus officinalis  v zmysle smerníc Rady 66/401/EHS a 2002/55/ES, ktoré začali v roku 2005   (Text s významom pre EHP)

text:
               24.12.2005

               SK

               Úradný vestník Európskej únie

               L 342/103

         ROZHODNUTIE KOMISIE
   z 23. decembra 2005
   o tom, že v roku 2006 sa bude pokračovať v porovnávacích skúškach a testoch Spoločenstva s osivom a množiteľským materiálom Agrostis spp., D. glomerata L., Festuca spp., Lolium spp., Phleum spp., Poa spp. vrátane zmesí a Asparagus officinalis v zmysle smerníc Rady 66/401/EHS a 2002/55/ES, ktoré začali v roku 2005
   (Text s významom pre EHP)
   (2005/947/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 66/401/EHS zo 14. júna 1966 o uvádzaní osiva krmovín na trh (1),
   so zreteľom na smernicu Rady 2002/55/EHS z 13. júna 2002 o obchodovaní s osivom zelenín (2),
   so zreteľom na rozhodnutie Komisie 2005/5/ES z 27. decembra 2004, ktorým sa ustanovujú opatrenia pre porovnávacie skúšky a testy Spoločenstva na osive a množiteľskom materiáli určitých rastlín poľnohospodárskych druhov a druhov zeleniny a viniča podľa smerníc Rady 66/401/EHS, 66/402/EHS, 68/193/EHS, 92/33/EHS, 2002/54/ES, 2002/55/ES, 2002/56/ES a 2002/57/ES na roky 2005 až 2009 (3), a najmä na jeho článok 3,
   keďže:

               (1)

               V rozhodnutí 2005/5/ES sa ustanovujú opatrenia pre porovnávacie skúšky a testy Spoločenstva vykonané v zmysle smerníc 66/401/EHS a 2002/55/ES, pokiaľ ide o Agrostis spp., D. glomerata L., Festuca spp., Lolium spp., Phleum spp., Poa spp. vrátane zmesí a Asparagus officinalis od roku 2005 do 2009.

               (2)

               V testoch a skúškach vykonaných v roku 2005 by sa malo v roku 2006 pokračovať,

         ROZHODLA TAKTO:
   Jediný článok
   V roku 2006 sa pokračuje v porovnávacích skúškach a testoch Spoločenstva, ktoré začali v roku 2005 na množiteľskom materiáli Agrostis spp., D. glomerata L., Festuca spp., Lolium spp., Phleum spp., Poa spp. vrátane zmesí a Asparagus officinalis v súlade s rozhodnutím 2005/5/ES.

      V Bruseli 23. decembra 2005

            Za Komisiu

         Markos KYPRIANOU

            člen Komisie

      (1)  Ú. v. ES 125, 11.7.1966, s. 2298/66. Smernica naposledy zmenená a doplnená smernicou 2004/117/ES (Ú. v. EÚ L 14, 18.1.2005, s. 18).

      (2)  Ú. v. ES L 193, 20.7.2002, s. 33. Smernica naposledy zmenená a doplnená smernicou 2004/117/ES.

      (3)  Ú. v. EÚ L 2, 5.1.2005, s. 12.


title: Rozhodnutie Európskeho parlamentu (EÚ) 2015/1630 z 29. apríla 2015 o absolutóriu za plnenie všeobecného rozpočtu Európskej únie za rozpočtový rok 2013, oddiel IX – Európsky dozorný úradník pre ochranu údajov

text:
               30.9.2015

               SK

               Úradný vestník Európskej únie

               L 255/138

      ROZHODNUTIE EURÓPSKEHO PARLAMENTU (EÚ) 2015/1630
      z 29. apríla 2015
      o absolutóriu za plnenie všeobecného rozpočtu Európskej únie za rozpočtový rok 2013, oddiel IX – Európsky dozorný úradník pre ochranu údajov
      EURÓPSKY PARLAMENT,

                  —

                  so zreteľom na všeobecný rozpočet Európskej únie na rozpočtový rok 2013 (1),

                  —

                  so zreteľom na konsolidovanú ročnú účtovnú závierku Európskej únie za rozpočtový rok 2013 [COM(2014) 510 – C8-0154/2014] (2),

                  —

                  so zreteľom na výročnú správu Dvora audítorov o plnení rozpočtu za rozpočtový rok 2013 spolu s odpoveďami inštitúcií (3),

                  —

                  so zreteľom na vyhlásenie o vierohodnosti (4) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2013 v súlade s článkom 287 Zmluvy o fungovaní Európskej únie,

                  —

                  so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (6), a najmä na jeho články 55, 99, 164, 165 a 166,

                  —

                  so zreteľom na článok 94 rokovacieho poriadku a prílohu V k rokovaciemu poriadku,

                  —

                  so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A8-0118/2015),

         1.

            udeľuje európskemu dozornému úradníkovi pre ochranu údajov absolutórium za plnenie rozpočtu európskeho dozorného úradníka pre ochranu údajov za rozpočtový rok 2013;

         2.

            uvádza svoje poznámky v priloženom uznesení;

         3.

            poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Európskej rade, Rade, Komisii, Súdnemu dvoru Európskej únie, Dvoru audítorov, európskemu ombudsmanovi, európskemu dozornému úradníkovi pre ochranu údajov a Európskej službe pre vonkajšiu činnosť a aby zabezpečil ich uverejnenie v Úradnom vestníku Európskej únie (v sérii L).

               Predseda

            Martin SCHULZ

               Generálny tajomník

            Klaus WELLE

         (1)  Ú. v. EÚ L 66, 8.3.2013.

         (2)  Ú. v. EÚ C 403, 13.11.2014, s. 1.

         (3)  Ú. v. EÚ C 398, 12.11.2014, s. 1.

         (4)  Ú. v. EÚ C 403, 13.11.2014, s. 128.

         (5)  Ú. v. ES L 248, 16.9.2002, s. 1.

         (6)  Ú. v. EÚ L 298, 26.10.2012, s. 1.


title: 2012/227/EÚ: Rozhodnutie Rady z  24. apríla 2012 o pozícii, ktorú má prijať Európska únia v Spoločnom výbore EHP v súvislosti so zmenou a doplnením prílohy II (Technické predpisy, normy, skúšky a certifikácia) k Dohode o EHP

text:
               28.4.2012

               SK

               Úradný vestník Európskej únie

               L 116/2

         ROZHODNUTIE RADY
   z 24. apríla 2012
   o pozícii, ktorú má prijať Európska únia v Spoločnom výbore EHP v súvislosti so zmenou a doplnením prílohy II (Technické predpisy, normy, skúšky a certifikácia) k Dohode o EHP
   (2012/227/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 114 a článok 218 ods. 9,
   so zreteľom na nariadenie Rady (ES) č. 2894/94 z 28. novembra 1994 o dojednaniach na vykonávanie Dohody o Európskom hospodárskom priestore (1), a najmä na jeho článok 1 ods. 3,
   so zreteľom na návrh Európskej komisie,
   keďže:

               (1)

               Príloha II k Dohode o Európskom hospodárskom priestore (2) (ďalej len „Dohoda o EHP“) obsahuje osobitné ustanovenia a opatrenia týkajúce sa technických predpisov, noriem, skúšok a certifikácie.

               (2)

               Nariadenie Európskeho parlamentu a Rady (ES) č. 110/2008 z 15. januára 2008 o definovaní, popise, prezentácii, označovaní a ochrane zemepisných označení liehovín (3) by malo byť začlenené do Dohody o EHP.

               (3)

               Odporúčanie Komisie 2010/133/EÚ z 2. marca 2010, ktoré sa týka prevencie a zníženia kontaminácie liehovín z kôstkovíc a z výliskov z kôstkovíc etylkarbamátom a monitorovania hodnôt etylkarbamátu v týchto nápojoch (4), by malo byť začlenené do Dohody o EHP.

               (4)

               Nariadenie (ES) č. 110/2008 zrušilo nariadenie Rady (EHS) č. 1576/89 z 29. mája 1989 stanovujúce všeobecné pravidlá na definovanie, opis a uvádzanie liehovín na trh (5) začlenené do Dohody o EHP, a preto by sa mal odkaz naň v rámci Dohody o EHP zrušiť.

               (5)

               Nariadenie Komisie (EHS) č. 1014/90 z 24. apríla 1990 stanovujúce podrobné vykonávacie pravidlá definovania, popisu a prezentácie liehovín (6), ktoré je začlenené do Dohody o EHP, zastaralo (7), a preto by sa mal odkaz naň v rámci Dohody o EHP zrušiť.

               (6)

               S cieľom obmedziť problémy, ktoré môže spôsobiť konzumácia alkoholu, môžu štáty EZVO na nediskriminačnom základe zakazovať uvádzanie liehovín na ich vnútroštátny trh na priamu ľudskú spotrebu, ktorých obsah alkoholu presahuje 60 %.

               (7)

               Vzhľadom na osobitné aspekty systému zápisu zemepisných označení liehovín a vzhľadom na skutočnosť, že sa zo štátov EZVO očakáva veľmi malý počet zápisov, nie je potrebné na tieto záležitosti uplatniť protokol 1 ods. 4 písm. d) k Dohode o EHP. V dôsledku toho bude žiadosti o zemepisné označenie a jeho zápis vybavovať Komisia, a to aj v prípade žiadostí zo štátov EZVO, ktoré sú zmluvnými stranami Dohody o EHP.

               (8)

               Pozícia Únie v Spoločnom výbore EHP by preto mala vychádzať z pripojeného návrhu rozhodnutia,

         PRIJALA TOTO ROZHODNUTIE:
   Článok 1
   Pozícia, ktorú má Európska únia prijať v Spoločnom výbore EHP k navrhnutým zmenám a doplneniam prílohy II (Technické predpisy, normy, skúšky a certifikácia) k Dohode o EHP, je založená na návrhu rozhodnutia Spoločného výboru EHP pripojenom k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 24. apríla 2012

            Za Radu

            predseda

         N. WAMMEN

      (1)  Ú. v. ES L 305, 30.11.1994, s. 6.

      (2)  Ú. v. ES L 1, 3.1.1994, s. 3.

      (3)  Ú. v. EÚ L 39, 13.2.2008, s. 16.

      (4)  Ú. v. EÚ L 52, 3.3.2010, s. 53.

      (5)  Ú. v. ES L 160, 12.6.1989, s. 1.

      (6)  Ú. v. ES L 105, 25.4.1990, s. 9.

      (7)  Ú. v. ES C 30, 6.2.2009, s. 18.

      NÁVRH
      ROZHODNUTIE SPOLOČNÉHO VÝBORU EHP č. …/2012
      z …,
      ktorým sa mení a dopĺňa príloha II (Technické predpisy, normy, skúšky a certifikácia) k Dohode o EHP
      SPOLOČNÝ VÝBOR EHP,
      so zreteľom na Dohodu o Európskom hospodárskom priestore (1) zmenenú a doplnenú protokolom, ktorým sa upravuje Dohoda o Európskom hospodárskom priestore, ďalej len „Dohoda o EHP“, a najmä na jej článok 98,
      keďže:

                  (1)

                  Nariadenie Európskeho parlamentu a Rady (ES) č. 110/2008 z 15. januára 2008 o definovaní, popise, prezentácii, označovaní a ochrane zemepisných označení liehovín (2) by malo byť začlenené do Dohody o EHP.

                  (2)

                  Odporúčanie Komisie 2010/133/EÚ z 2. marca 2010, ktoré sa týka prevencie a zníženia kontaminácie liehovín z kôstkovíc a z výliskov z kôstkovíc etylkarbamátom a monitorovania hodnôt etylkarbamátu v týchto nápojoch (3), by malo byť začlenené do Dohody o EHP.

                  (3)

                  Nariadenie (ES) č. 110/2008 zrušilo nariadenie Rady (EHS) č. 1576/89 z 29. mája 1989 stanovujúce všeobecné pravidlá na definovanie, opis a uvádzanie liehovín na trh (4) začlenené do Dohody o EHP, a preto by sa mal odkaz naň v rámci Dohody o EHP zrušiť.

                  (4)

                  Nariadenie Komisie (EHS) č. 1014/90 (5), ktoré je začlenené do Dohody o EHP, zastaralo (6), a preto by sa mal odkaz naň v rámci Dohody o EHP zrušiť.

                  (5)

                  Vzhľadom na zvláštne aspekty systému zápisu zemepisných označení liehovín a vzhľadom na skutočnosť, že sa zo štátov EZVO očakáva veľmi malý počet zápisov, sa zdá odôvodnené neuplatniť na tieto záležitosti protokol 1 ods. 4 písm. d) k Dohode o EHP. Tým nie sú dotknuté ostatné rozhodnutia Spoločného výboru.

                  (6)

                  Toto rozhodnutie sa týka právnych predpisov o liehovinách. Právne predpisy týkajúce sa liehovín sa neuplatňujú na Lichtenštajnsko, pokým platnosť dohody medzi Európskym spoločenstvom a Švajčiarskou konfederáciou o obchode s poľnohospodárskymi výrobkami (7) zahŕňa aj Lichtenštajnsko, ako je uvedené v úvode ku kapitole XXVII prílohy II k Dohode o EHP. Toto rozhodnutie by sa teda nemalo uplatňovať na Lichtenštajnsko.

                  (7)

                  Príloha II k Dohode o EHP by sa mala zodpovedajúcim spôsobom zmeniť a doplniť,

            PRIJAL TOTO ROZHODNUTIE:
      Článok 1
      Kapitola XXVII prílohy II (Technické predpisy, normy, skúšky a certifikácia) k Dohode o EHP sa mení a dopĺňa takto:

                  1.

                  Text bodu 1 [nariadenie Rady (EHS) č. 1576/89] a bodu 2 [nariadenie Komisie (EHS) č. 1014/90] sa vypúšťa.

                  2.

                  Vkladá sa nový bod, ktorý znie:

                              „9.

                                 32008 R 0110: nariadenie Európskeho parlamentu a Rady (ES) č. 110/2008 z 15. januára 2008 o definovaní, popise, prezentácii, označovaní a ochrane zemepisných označení liehovín (Ú. v. EÚ L 39, 13.2.2008, s.16), zmenené a doplnené týmito právnymi predpismi:

                                          —

                                             32008 R 1334: nariadenie Európskeho parlamentu a Rady (ES) č. 1334/2008 zo 16. decembra 2008 o arómach a určitých zložkách potravín s aromatickými vlastnosťami na použitie v potravinách (Ú. v. EÚ L 354, 31.12.2008, s. 34).

                                    Na účely tejto dohody sa ustanovenia nariadenia (ES) č. 110/2008 vykladajú s týmito úpravami:

                                          a)

                                          ustanovenia nariadenia (ES) č. 110/2008 neovplyvňujú právo štátov EZVO na nediskriminačnom základe zakazovať uvádzanie liehovín na ich vnútroštátny trh na priamu ľudskú spotrebu. ktorých obsah alkoholu presahuje 60 %;

                                          b)

                                          štáty EZVO sa vyzývajú, aby vysielali zástupcov na zasadania Výboru pre liehoviny, ktorý je uvedený v článku 25, a ktorý sa bude zaoberať otázkami, ktoré upravujú právne akty, na ktoré odkazuje Dohoda o EHP; zástupcovia štátov EZVO sa plne zúčastňujú na práci výboru, nemajú však právo hlasovať;

                                          c)

                                          protokol 1 ods. 4 písm. d) k Dohode o EHP sa nepoužije na kapitolu III nariadenia (ES) č. 110/2008.

                                          d)

                                          Do prílohy III k nariadeniu (ES) č. 110/2008 sa dopĺňa tento text:

                                                      Kategória výrobkov

                                                      Zemepisné označenie

                                                      Krajina pôvodu (presný zemepisný pôvod je opísaný v technickej dokumentácii)

                                                                  15.

                                                                  Vodka

                                                         Íslenskt Vodka/Icelandic Vodka

                                                      Island

                                                         Norsk Vodka/Norwegian Vodka

                                                      Nórsko

                                                                  24.

                                                                  Akvavit/ aquavit

                                                         ÍslensktBrennivín/Icelandic Aquavit

                                                      Island

                                                         Norsk akevitt/Norsk Aquavit/Norsk Akvavit/Norwegian Aquavit

                                                      Nórsko

                                                      Ostatné liehoviny

                                                      Zemepisné označenia uvedené v tomto bode sa týkajú výrobkov, ktoré nie sú v nariadení (ES) č. 110/2008 definované. Preto musia byť doplnené predajným popisom „liehovina“.
                                                      Štáty EZVO, ktoré tieto liehoviny vyrábajú, budú informovať ostatné zmluvné strany o tom, ako sú tieto liehoviny v danom štáte definované.

                              10.

                                 32010 H 0133: Odporúčanie Komisie 2010/133/EÚ z 2. marca 2010, ktoré sa týka prevencie a zníženia kontaminácie liehovín z kôstkovíc a z výliskov z kôstkovíc etylkarbamátom a monitorovania hodnôt etylkarbamátu v týchto nápojoch (Ú.v. EÚ L 52, 3.3.2010, s. 53).“

            Článok 2
      Znenie nariadenia (ES) č. 110/2008 a odporúčania 2010/133/EÚ v islandskom a nórskom jazyku, ktoré sa uverejnení v dodatku EHP k Úradnému vestníku Európskej únie, je autentické.
      Článok 3
      Toto rozhodnutie nadobúda účinnosť […], pod podmienkou, že Spoločnému výboru EHP boli doručené všetky oznámenia podľa článku 103 ods. 1 Dohody o EHP (8).
      Článok 4
      Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

         V … …

               Za Spoločný výbor EHP

               predseda

               tajomníci Spoločného výboru EHP

         (1)  Ú. v. ES L 1, 3.1.1994, s. 3.

         (2)  Ú. v. EÚ L 39, 13.2.2008, s. 16.

         (3)  Ú. v. EÚ L 52, 3.3.2010, s. 53.

         (4)  Ú. v. ES L 160, 12.6.1989, s. 1.

         (5)  Ú. v. ES L 105, 25.4.1990, s. 9.

         (6)  Ú. v. EÚ C 30, 6.2.2009, s. 18.

         (7)  Ú. v. ES L 114, 30.4.2002, s. 132.

         (8)  [Ústavné požiadavky neboli oznámené.] [Ústavné požiadavky boli oznámené.]


title: 2013/257/EÚ: Rozhodnutie Rady z  27. mája 2013 o pozícii, ktorá sa má prijať v mene Európskej únie v rámci Rady ministrov AKT – EÚ v súvislosti s viacročným finančným rámcom pre obdobie rokov 2014 až 2020 Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej

text:
               4.6.2013

               SK

               Úradný vestník Európskej únie

               L 150/23

         ROZHODNUTIE RADY
   z 27. mája 2013
   o pozícii, ktorá sa má prijať v mene Európskej únie v rámci Rady ministrov AKT – EÚ v súvislosti s viacročným finančným rámcom pre obdobie rokov 2014 až 2020 Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej
   (2013/257/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 209 ods. 2 v spojení s jej článkom 218 ods. 9,
   so zreteľom na Vnútornú dohodu medzi zástupcami členských štátov zasadajúcich v Rade o opatreniach, ktoré sa majú prijať, a postupoch, ktoré sa majú dodržiavať pri vykonávaní Dohody o partnerstve krajín AKT ‒ ES (1), a najmä na jej článok 1,
   so zreteľom na návrh Európskej komisie,
   keďže:

               (1)

               Dohoda o partnerstve medzi členmi skupiny afrických, karibských a tichomorskýchštátov na jednej strane a Európskym spoločenstvom a jeho členskými štátmi na strane druhej, podpísaná 23. júna 2000 v Cotonou (2), zmenená a doplnená 25. júna 2005 v Luxemburgu (3) a 22. júna 2010 v Ougadougou (4) (ďalej len „Dohoda AKT – EÚ“), ustanovuje prijatie finančných protokolov vždy na päťročné obdobie.

               (2)

               Európska únia a jej členské štáty uskutočnili v súlade s článkom 7 prílohy Ib k Dohode o partnerstve AKT – EÚ spolu so štátmi AKT prieskum výsledkov, v ktorom okrem iného zhodnotili stupeň realizácie záväzkov a platieb.

               (3)

               Dňa 8. februára 2013 sa Únia a jej členské štáty dohodli na stanovení mechanizmu financovania, konkrétne na 11. Európskom rozvojovom fonde („ERF“), na presnom období pokrytia (2014 – 2020) a na výške finančných prostriedkov, ktoré majú byť na tento mechanizmus pridelené.

               (4)

               Je vhodné stanoviť pozíciu, ktorá sa má prijať v mene Únie v rámci Rady ministrov AKT – EÚ v súvislosti s viacročným finančným rámcom pre obdobie rokov 2014 – 2020 dohody o partnerstve,

         PRIJALA TOTO ROZHODNUTIE:
   Článok 1
   Pozícia, ktorá sa má prijať v mene Európskej únie v rámci Rady ministrov AKT – EÚ v súvislosti s protokolom o viacročnom finančnom rámci pre obdobie rokov 2014 – 2020 dohody o partnerstve, je založená na návrhu rozhodnutia Rady ministrov AKT – EÚ pripojenom k tomuto rozhodnutiu.
   Článok 2
   Rozhodnutie Rady ministrov AKT – EÚ bude po jeho prijatí uverejnené v Úradnom vestníku Európskej únie.

      V Bruseli 27. mája 2013

            Za Radu

            predsedníčka

         C. ASHTON

      (1)  Ú. v. ES L 317, 15.12.2000, s. 376.

      (2)  Ú. v. ES L 317, 15.12.2000, s. 3. Dohoda v znení opravy v Ú. v. EÚ L 385, 29.12.2004, s. 88.

      (3)  Ú. v. EÚ L 209, 11.8.2005, s. 27.

      (4)  Ú. v. EÚ L 287, 4.11.2010, s. 3.

      NÁVRH
      ROZHODNUTIE RADY MINISTROV AKT – EÚ
      z …,
      ktorým sa prijíma protokol o viacročnom finančnom rámci pre obdobie rokov 2014 – 2020 podľa Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej
      RADA MINISTROV AKT – EÚ,
      so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú 23. júna 2000 v Cotonou (1) a zmenenú a doplnenú 25. júna 2005 v Luxemburgu (2) a 22. júna 2010 v Ougadougou (3) (ďalej len „Dohoda o partnerstve AKT – EÚ“), a najmä na jej článok 95 ods. 2 a článok 100,
      keďže:

                  (1)

                  Európska únia a jej členské štáty uskutočnili v súlade s článkom 7 prílohy Ib k Dohode o partnerstve AKT – EÚ spolu so štátmi AKT prieskum výsledkov, v ktorom okrem iného zhodnotili stupeň realizácie záväzkov a platieb.

                  (2)

                  Európska únia a jej členské štáty sa dohodli na stanovení mechanizmu financovania, konkrétne na 11. ERF, na presnom období pokrytia (2014 – 2020) a na výške finančných prostriedkov, ktoré majú byť na tento mechanizmus pridelené.

                  (3)

                  Protokol, ktorým sa stanovuje viacročný finančný rámec pre obdobie rokov 2014 – 2020 by mal byť začlenený do dohody ako príloha Ic,

            PRIJALA TOTO ROZHODNUTIE:
      Článok 1
      Príloha k tomuto rozhodnutiu sa prijíma ako nová príloha Ic k Dohode o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, ktorá bola podpísaná 23. júna 2000 v Cotonou a revidovaná 25. júna 2005 v Luxemburgu a 22. júna 2010 v Ougadougou.
      Článok 2
      Toto rozhodnutie nadobúda účinnosť dňom jeho prijatia.

         V Bruseli […] […]

               Za Radu ministrov AKT – EÚ

               predseda

         (1)  Ú. v. ES L 317, 15.12.2000, s. 3. Dohoda v znení opravy v Ú. v. EÚ L 385, 29.12.2004, s. 88.

         (2)  Ú. v. EÚ L 209, 11.8.2005, s. 27.

         (3)  Ú. v. EÚ L 287, 4.11.2010, s. 3.

      PRÍLOHA
      Do Dohody o partnerstve AKT – EÚ sa vkladá táto príloha:

            „PRÍLOHA Ic
            Viacročný finančný rámec pre obdobie rokov 2014 – 2020

                        1.

                        Na účely stanovené v tejto dohode a na obdobie začínajúce 1. januárom 2014 je celková suma finančnej pomoci sprístupnenej štátom AKT v rámci tohto viacročného finančného rámca stanovená vo výške 31 589 miliónov EUR, ako je uvedené v bodoch 2 a 3.

                        2.

                        Suma 29 089 miliónov EUR v rámci 11. Európskeho rozvojového fondu (ERF) sa sprístupní odo dňa nadobudnutia účinnosti viacročného finančného rámca. Medzi nástroje spolupráce sa rozdelí nasledovným spôsobom:

                                    a)

                                    24 365 miliónov EUR na financovanie národných a regionálnych indikatívnych programov. Tento finančný balík bude slúžiť na financovanie:

                                                i)

                                                národných indikatívnych programov jednotlivých štátov AKT;

                                                ii)

                                                regionálnych indikatívnych programov podpory regionálnej a medziregionálnej spolupráce a integrácie skupín štátov AKT;

                                    b)

                                    3 590 miliónov EUR na financovanie spolupráce medzi štátmi AKT a medziregionálnej spolupráce s viacerými alebo všetkými štátmi AKT. Táto suma môže zahŕňať štrukturálnu podporu inštitúciám a orgánom zriadeným podľa tejto dohody. Suma sa rovnako vzťahuje aj na pokrytie prevádzkových výdavkov sekretariátu AKT uvedených v bodoch 1 a 2 protokolu 1 o prevádzkových výdavkoch spoločných inštitúcií;

                                    c)

                                    1 134 miliónov EUR určených na financovanie investičných nástrojov podľa podmienok stanovených v prílohe II (Podmienky financovania) k tejto dohode, zahŕňajúc dodatočný príspevok 500 miliónov EUR pre zdroje investičného nástroja, spravované ako revolvingový fond a 634 miliónov EUR vo forme grantov na financovanie dotácií úrokových sadzieb a technickej pomoci súvisiacej s projektmi podľa článkov 1, 2 a 4 uvedenej prílohy v celom období 11. ERF.

                        3.

                        Operácie financované v rámci investičného nástroja vrátane dotácií úrokových sadzieb s ním spojených spravuje Európska investičná banka (EIB). EIB poskytne vo forme pôžičiek z vlastných zdrojov sumu do výšky 2 500 miliónov EUR ako doplnok k finančným prostriedkom dostupným z 11. ERF. Tieto zdroje sa poskytujú na účely uvedené v prílohe II k tejto dohode v súlade s podmienkami stanovenými v štatúte EIB a príslušnými ustanoveniami o podmienkach financovania investícií vymedzenými v uvedenej prílohe. Všetky ostatné finančné prostriedky v rámci tohto viacročného finančného rámca spravuje Komisia.

                        4.

                        Po 31. decembri 2013 alebo po dátume nadobudnutia účinnosti tohto viacročného finančného rámca – podľa toho, ktorý bude neskorší – sa nebudú prideľovať zostatky z 10. ERF alebo z predchádzajúcich ERF, ani z finančných úhrad, ktoré sa na projekty v rámci uvedených ERF už prestali viazať, pokiaľ Rada Európskej únie jednomyseľne nerozhodne inak, s výnimkou zostatkov a prostriedkov pridelených na financovanie investičného nástroja okrem súvisiacich dotácií úrokových sadzieb, zostatkov a úhrad pochádzajúcich zo systému zaručujúceho stabilizáciu príjmov z vývozu primárnych poľnohospodárskych produktov (Stabex) v rámci ERF predchádzajúcich 9. ERF.

                        5.

                        Celková suma tohto viacročného finančného rámca sa vzťahuje na obdobie od 1. januára 2014 do 31. decembra 2020. Finančné prostriedky 11. ERF a – v prípade investičného nástroja – finančné prostriedky pochádzajúce zo spätných tokov sa po 31. decembri 2020 prestanú viazať, pokiaľ Rada Európskej únie na návrh Komisie nerozhodne jednomyseľne inak. Finančné prostriedky vpisované členskými štátmi v rámci 9., 10. a 11. ERF na účely financovania investičného nástroja, ostanú sprístupnené na vyplácanie po 31. decembri 2020.

                        6.

                        Výbor veľvyslancov AKT – EÚ konajúci v mene Rady ministrov AKT – ES môže prijať v rámci celkovej sumy viacročného finančného rámca vhodné opatrenia s cieľom splniť požiadavky programovania v rámci jedného z finančných balíkov uvedených v bode 2 vrátane prerozdelenia prostriedkov medzi jednotlivými finančnými balíkmi.

                        7.

                        Strany sa môžu rozhodnúť uskutočniť preskúmanie výkonnosti, pri ktorom zhodnotia stupeň realizácie záväzkov a platieb, ako aj výsledkov a vplyvov poskytnutej pomoci. Toto preskúmanie by sa uskutočnilo na základe návrhu, ktorý pripraví Komisia.

                        8.

                        Ktorýkoľvek členský štát môže poskytnúť Komisii alebo EIB dobrovoľné príspevky na podporu cieľov dohody o partnerstve AKT – EÚ. Členské štáty tiež môžu spolufinancovať projekty alebo programy, napríklad v rámci osobitných iniciatív riadených Komisiou alebo EIB. Zodpovednosť štátov AKT v prípade takýchto iniciatív na národnej úrovni musí byť zaručená.“